3 dood, 5 beseer tydens Meyerton-ongelukFoto: ER24 Drie persone is Saterdagmiddag dood en vyf beseer nadat twee voertuie op die R551 in Meyerton in Gauteng gebots het. “Brand- en reddingsdiens was reeds besig om van die vasgekeerde persone uit die wrakke te verwyder toe paramedici by die toneel opgedaag het,” het Ineke van Huyssteen, woordvoerder van ER24, gesê. Drie persone is op die toneel dood verklaar en vyf ander het van matige tot ernstige beserings opgedoen. “Een pasiënt was in ŉ ernstige toestand en is met ŉ helikopter na ŉ hospitaal geneem. Die res van die pasiënte is na nabygeleë hospitale geneem vir verdere mediese behandeling.” Die omstandighede rondom die ongeluk is nog nie bekend nie. Owerhede was op die toneel en stel verder ondersoek in.